Saonoso nipirinhuëꞌ noꞌhuitárin.
Quisoso imapisopita noꞌhuiton,
yatëparin.
Napoaton corto huaꞌan chini chiníquën nanantërinsoꞌ nontonin.
“Quirica ninshitoco piyapi macaꞌhuaso marëꞌ.
Tamascoquë quëparahuato,
niyontonpiso pëiꞌ huaꞌanoꞌsaꞌ quëtarahuë.
Inaquë nasha nanan imapisopita quënanpato,
masarahuë.
Quëmapiꞌsaꞌ tonporahuato,
isëquë chachin quësarahuë.
Sanapiꞌsaquë huarëꞌ masarahuë,”
tënin Saono.
Napohuachina,
quirica ninshitahuaton,
quëtërin.
Ina quëran Tamascoquë paꞌnin.
Yaꞌcaritërahuasoꞌ,
aꞌnaroáchin inápa quëran huënaráchin huënaráchin aꞌpintërin.
Noꞌpaquë anotahuaton,
inápa quëran nontërinsoꞌ natanin.
“Saono,
Saono,
¿onpoatontaꞌ aparisitaranco?”
itërin.
“¿Inquëntaꞌ quëmasoꞌ,
Sinioro?”
itërin Saonori.
“Ca Quisosoco,
aparisitarancosoꞌ.
Iporasoꞌ huanirahuaton,
ninanoquë paquëꞌ.
Inaquë shaꞌhuitarinënquën maꞌsona nicamasoꞌ,”
itërin.
Caꞌtaninsopitasoꞌ paꞌyanatonaꞌ,
co mantaꞌ topihuëꞌ.
Nontërinsoꞌ natanaponaraihuëꞌ,
co insontaꞌ quënanpihuëꞌ.
Saono huaniintarahuaton,
niꞌtopirinhuëꞌ,
co huachi quënantërinhuëꞌ.
Napoaton aꞌnapitari sëꞌquërahuatonaꞌ,
Tamascoquë quëpapi.
Cara tahuëri co quënantërinhuëꞌ.
Co mantaꞌ caꞌninhuëꞌ.
Co mantaꞌ oꞌorinhuëꞌ.
Ina ninanoquë chachin aꞌna quëmapi yaꞌhuërin,
Quisoso imarinsoꞌ.
Ananiasë itopi.
Yosë nohuanton,
co huëꞌëponahuëꞌ,
huaꞌnarëso pochin niꞌnin.
Nontërinsontaꞌ natanin.
“Ananiasë,
¿yaꞌhuaran?”
itërin Quisosori.
“Yaꞌhuarahuë Sinioro,”
itërin inarintaꞌ.
“Huanirahuaton,
noꞌtëquën cachi itopiquë paquëꞌ.
Inatohuaꞌ Cotasë pëinën yaꞌhuërin.
Inaquë aꞌna quëmapi Tarsoquë yaꞌhuërinsoꞌ yacapatarin.
Inasoꞌ Saono itopi.
Apira inasoꞌ nontarinco.
Inantaꞌ huaꞌnarëso pochin nani quënaninquën.
Quëmari sëꞌhuarayaconpatan,
quënantaantapon,”
itërin Quisosori.
Ananiasëso nipirinhuëꞌ co yapaꞌninhuëꞌ.
“Ina quëmapisoꞌ Sinioro,
paꞌpi co noyahuëꞌ,
topi natantërahuë.
Quirosarinquë quëma imarinënquënsopita chiníquën aparisitërin.
Corto huaꞌanoꞌsaꞌ chiníquën nanantopisopitari nanan quëtërin isëquëntaꞌ piyapiꞌsaꞌ macacaso marëꞌ.
Nontërinquënsopita tonporahuaton,
tashinan pëiquë yapoꞌmorin,”
itërin Ananiasëri.
“Iꞌhua mini co noyahuëꞌ yonquipirinhuëꞌ,
nani huayonahuë ca nanamëhuë aꞌchinacaso marëꞌ.
Nisha nisha piyapiꞌsaꞌ aꞌchintarin imainacoso marëꞌ.
Huaꞌanoꞌsanënpitantaꞌ shaꞌhuitarin.
Israiroꞌsantaꞌ aꞌchintarin imainacoso marëꞌ.
Nanamëhuë aꞌchininso marëꞌ naꞌcon parisitapon.
Inantaꞌ cari anitotarahuë,”
itërin Quisosori.
Ina natanahuaton,
Ananiasë paꞌnin.
Cotasë pëinënquë yaꞌconconahuaton,
Saono sëꞌhuaconin:
—Iya Saono.
Sinioro Quisoso iraquë yaꞌnotërinquënso shaꞌhuitërinco niꞌton,
huëꞌnahuë.
Ina nohuanton,
apira noya niꞌtaantaran.
Naporahuaton,
Ispirito Santo noyá yaꞌcoancantarinquën,
itërin.
Naporo chachin sami shaꞌhuëtë pochin nininsoꞌ,
yaꞌpirin quëran anotërin.
Aꞌnaroáchin noya niꞌtaantarin.
Ina quëran huaniintarahuaton,
aporihuanin.
Nani coshatahuaton,
chiníquën cancantaantarin.
Huaꞌquimiachin inaquë Quisoso imapisopitataquë yacapatërin.